**Istočni London** (engleski: *East London*, xhosa: *eMonti*, afrikaans: *Oos-Londen*) je veliki grad južnoafričke provincije Istočni Kaap, velika morska luka, i 14 po veličini grad u Južnoafričkoj Republici od 135 560 stanovnika u užem centru grada (po popisu iz 2001.) a 400 000 u širem području grada (po najnovijoj procjeni), - metropolitansko područje grada organizirano je kao jedna općina *Buffalo City* (u kojem su osim Istočnog Londona i gradovi Bhisho i King William's Town i dva velika predgrađa Mdantsane i Zwelitsha) ima 1 400 000 stanovnika.

On je nakon Port Elizabetha, druga po veličini luka provincije Istočni Kaap i snažan privredni i kulturni centar tog dijela zemlje.

Historija
---------

Istočni London krajem 19. vijeka
Prvi Evropljani koji su došli u taj kraj bili su Britanci, 1836. - oni su otkrili izvrsnu prirodnu luku na ušću rijeke Buffalo koju su nazvali **Port Rex**. Ta luka bila je važna baza za opskrbu britanske vojske za vrijeme Ratova s Xhosama 1846. Oni su iduće godine izgradili *Utvrdu Glamorgan* (Fort Glamorgan) današnji zatvor, i anektirali ga kao dio svoje Kolonije Rt Dobre Nade. Naselje je doživilo nagli razvoj od sredine 19. vijeka, kad su se doselili brojni njemački kolonisti. *Istočni London* je status grada (town) dobio 1873. a status cityja 1914.

Obala Indijskog oceana kod Istočnog Londona
Veliki poticaj razvoju grada bila je izgradnja željezničkih pruga od Istočnog Londona prema unutrašnjosti, koja je počela 1876. jer je tako luka na ušću rijeke Buffalo, postala povezana sa svim većim južnoafričkim gradovima.

Geografske karakteristike
-------------------------

Istočni London leži na obalama Indijskog oceana, između rijeka Buffalo i Nahoon. Grad je udaljen oko 300 km od Port Elizabetha (koji leži jugozapadno), 642 km od Durbana (sjeveroistočno) i oko 933 km od Johannesburga.

Uži centra grada leži na površini od 156.70 km².

Klimatske karakteristike
------------------------

*Istočni London* ima vlažnu subtropsku klimu po Köppenovoj klasifikaciji klime, tako da na grad prosječno padne oko 921 mm kiša. Prosječna godišnja temperatura je oko 20 °C, a dnevni maksimum je 26 °C ljeti, od januara do marta, prosječni dnevni minimum je 11 °C, u junu i julu.

| **Klimatološki medijani za Istočni London** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji maksimum (°C) | 26 | 26 | 25 | 24 | 23 | 21 | 21 | 21 | 21 | 22 | 23 | 25 | **23** |
| Srednji minimum (°C) | 18 | 19 | 18 | 15 | 13 | 11 | 10 | 11 | 12 | 14 | 16 | 17 | **14** |
| Precipitacija (mm) | 69 | 92 | 105 | 83 | 52 | 40 | 47 | 78 | 80 | 102 | 110 | 63 | **921** |
| *Izvor:*  |

Znamenitosti
------------

Centar grada ima brojne dobro očuvane građevine s kraja 19. vijeka, od kojih vrijedi istaknuti; Gradsku vijećnicu i Muzej East London (osnovan 1921.) 

Najveće atrakcija grada su veliki akvarij i zoološki vrt. Posljednjih godina Istočni London je destinacija u koju dolaze brojni turisti, privučeni njegovim lijepim plažama, i zbog nedalekog rezervata divljih životinja **Inkwenkwezi**.

Privreda i transport
--------------------

Istočni London je drugi po veličini industrijski centar u provinciji, grad razvijene automobilske industrije, u kojem se proizvode automobili marke Mercedes-Benz, za potrebe južnoafričkog i američkog tržišta  Pored toga u gradu ima pogona tekstilne, prehrambene (konzerviranje riba) i farmaceutske industrije.

Grad je izvrsno povezan autoputevima N2 i N6 (sa Cape Townom i Durbanom), te željeznicom preko Bloemfonteina sa Johannesburgom i ostalim gradovima Highvelda. Grad ima međunarodni aerodrom East London (IATA kod: **ELS**, ICAO kod: **FAEL**), udaljen 10 km od centra grada.

Izvori
------

1. ↑  Executive Mayor
2. 1 2  „*Census 2001 - Main Place East London*" (engleski). Adrian Frith. Pristupljeno 15. 03. 2012.
3. 1 2 3  „*East London Eastern Cape South Africa*" (engleski). Pristupljeno 15. 03. 2012.
4. 1 2 3 4 5 6  „East London" (engleski). Encyclopaedia Britannica. Pristupljeno 15. 03. 2012.
5. ↑  „*Climate data East London*". South African Weather Service. Arhivirano iz originala na datum 2012-03-04. Pristupljeno 16. 3. 2012.

Vanjske veze
------------

***Istočni London, Južna Afrika*** na Wikimedijinoj ostavi

* *Istočni London* na portalu Encyclopædia Britannica ()
* Buffalo City Metro (službene stranice) ()

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 153629960
* LCCN: n82111299
* GND: 4497167-9

 |